text: Oprydning i ældres medicinskabe
  22 december 2010 kl. 14.38
  Nu skal der ryddes op i medicinskabene hos de ældre på plejecentre i Horsens.
  I første omgang får 100 beboere på Præsthøjgård og Lindehøj Centret gennemgået deres medicinforbrug af plejepersonale og en farmaceut. Beboerne har meldt sig frivilligt til at åbne deres medicinskabe.
  Forskellige former for medicin kan modvirke hinanden, og medicinen kan have bivirkninger.
   
  - Ansvaret for observation af virkning og eventuelle bivirkninger ligger hos vores personale, fastslår områdeleder Elin Kappelgaard, der leder projektet.
  Personalet vil tage fat i beboerne læger, hvis det viser sig, at de ældre får en forkert medicin.
  Erfaringerne fra oprydningen i medicinskabene skal bruges på andre plejecentre.
  Projektet støttes af Apotekerfonden af 1991 og slutter i marts 2011.
  